SE ใส่เกียร์ประมูลงานใหม่เต็มสูบ หวังดันรายได้โตตามเป้า 30%
SE ใส่เกียร์ประมูลงานใหม่เต็มสูบ หวังดันรายได้โตตามเป้า 30% โชว์ Backlog 110 ลบ. ทยอยรับรู้รายได้ปีนี้ 70 ลบ.
16 พ.ค. 2561

นายแสงเพชร ตันทะอธิพานิช กรรมการผู้จัดการ บริษัท สยามอีสต์ โซลูชั่น จำกัด (มหาชน) หรือ SE เปิดเผยว่า บริษัทตั้งเป้าหมายรายได้ปี 61 เติบโต 30% จากปีก่อนทำได้ 412.80 ล้านบาท พร้อมคาดอัตรากำไรสุทธิปีนี้จะเติบโต 10% จากปีก่อนอยู่ที่ระดับ 8.70% โดยยังคงมุ่งเน้นเข้ารับงานโครงการขนาดใหญ่เป็นหลัก รวมถึงการขายโซลูชั่น และการควบคุมค่าใช้จ่ายได้ดี
ทั้งนี้ บริษัทคาดการณ์แนวโน้มไตรมาส 2/61 ผลงานทรงตัวเมื่อเทียบกับไตรมาสแรก ซึ่งเป็นไปตามงานโครงการต่างๆ ที่ยังออกมาค่อนข้างน้อย ขณะที่เชื่อว่าการประมูลโครงการขนาดใหญ่จะมีความชัดเจนมากขึ้นในช่วงครึ่งปีหลัง ซึ่งจะส่งผลดีกับบริษัทมีโอกาสเข้าไปรับงานได้เพิ่มขึ้น
ขณะเดียวกัน บริษัทอยู่ระหว่างเข้าประมูลงานใหม่เพิ่ม เช่น งานปิโตรเคมี และ Oil&amp;Gas เป็นต้น มูลค่าประมาณ 100 ล้านบาท คาดว่าจะสามารถทยอยรู้ผลในไตรมาส 2/61 เป็นต้นไป และจะรับรู้รายได้เข้ามาบางส่วนเข้ามาในไตรมาสนี้
โดยปัจจุบันบริษัทมีมูลค่างานในมือ (Backlog) อยู่ที่ระดับ 110 ล้านบาท และคาดว่าจะสามารถรับรู้รายได้เข้ามาประมาณ 70 ล้านบาทในปีนี้ ส่วนที่เหลือจะทยอยรับรู้ในปีถัดไป
ส่วนการเข้าถือหุ้นในสัดส่วน 40% ในบริษัท ยูทิลิตี้ บิสิเนส อัลลายแอนซ์ จำกัด (UBA) ผู้ให้บริการด้านการบริหารจัดการน้ำและน้ำเสียแบบครบวงจร บริษัทคาดว่าจะเริ่มรับรู้กำไรเข้ามาในช่วงไตรมาส 2/61 เป็นต้นไป โดยเชื่อว่าการดำเนินธุรกิจของ UBA ในปีนี้น่าจะมีกำไรเติบโตได้ดี